แนวโน้มดัชนีเช้าผันผวน
นักวิเคราะห์ฯคาดตลาดหุ้นไทยในเช้านี้ปรับตัวผันผวน จากความกังวลเศรษฐกิจสหรัฐฯและปัญหาหนี้ในยุโรปยังคงมีอยู่ ด้านตลาดภูมิภาคเปิดส่วนใหญ่อยู่ในแนวลบ&nbsp;
15 ก.ค. 2553

นักวิเคราะห์ฯคาดตลาดหุ้นไทยในเช้านี้ปรับตัวผันผวน จากความกังวลเศรษฐกิจสหรัฐฯและปัญหาหนี้ในยุโรปยังคงมีอยู่ ด้านตลาดภูมิภาคเปิดส่วนใหญ่อยู่ในแนวลบ 
นางสาวธีรดา ชาญยิ่งยงค์ ผู้ช่วยผู้อำนวยการฝ่ายวิเคราะห์หลักทรัพย์ บล.ฟิลลิป(ประเทศไทย)กล่าวว่า ตลาดหุ้นไทยเช้านี้คงผันผวนในกรอบแคบๆ เพราะไม่มีปัจจัยใหม่และโดดเด่นช่วยพยุงดัชนี อาจเห็นการเทขายทำกำไรตลอดทั้งวัน เนื่องจากปัจจัยในและต่างประเทศกดดัน 
ปัจจัยต่างประเทศยังเป็นประเด็นที่ต้องติดตามทั้งเศรษฐกิจหรัฐ และปัญหาหนี้สินยุโรป ถือเป็นประเด็นที่ทำให้ตลาดไม่มั่นใจและอาจมีความกังวลมากขึ้นได้ อีกทั้งตลาดหุ้นภูมิภาคเปิดมาวันนี้ส่วนใหญ่เป็นลบ โดยเฉพาะนิเคอิปรับลงมากสุด หลังจากกระทรวงพาณิชย์สหรัฐเผยยอดค้าปลีกเดือนมิ.ย.ลดลง 0.5% มากกว่าคาดการณ์ว่าจะลงเพียง 0.2% ขณะเดียวกันธนาคารกลางสหรัฐ(เฟด)ยังปรับเพิ่มคาดการณ์อัตราว่างงานมาอยู่ที่ 9.2-9.5% ในช่วงไตรมาส 4/53 สูงกว่าที่คาดการณ์เดิมที่ 9.1-9.5%
ส่วนปัจจัยในประเทศยังคงมีเรื่องการเมืองกดดัน โดยเฉพาะคดียุบพรรค ปชป.ซึ่งคาดว่าจะมีผลในเดือน ต.ค-พ.ย รวมทั้งการเลือกตั้งซ่อม กทม.ใน 2 สัปดาห์ซึ่งระหว่างทางอาจทำให้รอติดตาม แต่อย่างไรก็ตามในระหว่างวันอาจเห็นแรงเข้าซื้อบ้างแต่คงเป็นการเลือกรายตัว โดยแนะนำการลงทุนในช่วงนี้หากจะเข้าลงทุนให้ถือรอและรอรับในช่วง 809 จุดแต่ให้เลือกหุ้นที่มีปันผลดี และผลประกอบการที่ดีเพื่อความปลอดภัย พร้อมให้แนวรับที่ 809-800 จุด แนวต้าน 825-831 จุด